11. รายการระหว่างกัน

รายการที่สำคัญกับกิจการที่เกี่ยวข้องกัน ดังที่แสดงในงบการเงินของบริษัท
ตามหมายเหตุประกอบงบการเงินหัวข้อที่ 4 นั้น
เกิดขึ้นเพื่อให้บริษัทสามารถวัดผลการดำเนินธุรกิจของแต่ละกิจกรรมได้อย่างเด่นชัด
โดยสรุปผลการดำเนินงานของบริษัทที่เกี่ยวข้องสำหรับปี 2547 เทียบกับปี 2546 พบว่า

1.  บริษัท ซิงเกอร์ (โบรคเกอร์) จำกัด ดำเนินธุรกิจโดยเป็นนายหน้าขายประกันชีวิต
    ซึ่งมียอดรายได้และกำไรสุทธิในปี 2547 ต่ำกว่าปี 2546
    ทั้งนี้เนื่องมาจากการแข่งขันในตลาดธุรกิจประกันชีวิตที่รุนแรง
    ประกอบกับผลของการกำหนดค่านายหน้าที่ถูกจำกัดโดยกรมการประกันภัย
    ทำให้พนักงานขายไม่ได้รับแรงจูงใจที่จะขายหรือให้บริการทางด้านนี้
    เป็นเหตุให้บริษัทต้องขาดบุคคลากรที่มีความรู้และประสบการณ์ด้านประกันภัยที่จะดำเนินธุรกิจ
    แต่อย่างไรก็ตามบริษัทก็ยังเล็งเห็นว่า
    การทำธุรกิจทางด้านนี้ยังเป็นสิ่งที่สามารถให้ความคุ้มครองกับชีวิตและครอบครัวของลูกค้าของบริษัทอีกทางหนึ่ง
    ดังนั้นในปี 2548
    บริษัทจึงได้ให้มีการเปลี่ยนรูปแบบการขายประกันชีวิตจากการเก็บเบี้ยประกันเป็นรายปีให้เป็นการเก็บเบี้ยประกันเป็นรายเดือนแทน
    เพื่อให้เหมาะกับฐานะการเงินของลูกค้าผู้มีอุปการะคุณของบริษัท

2.  บริษัท อุตสาหกรรมซิงเกอร์ (ประเทศไทย) จำกัด
    หลังจากที่หยุดดำเนินการผลิตไปตั้งแต่กลางปี 2545
    และได้โอนขายอาคารที่ไม่ได้ใช้ในการดำเนินการให้กับ บริษัท ซิงเกอร์ประเทศไทย จำกัด
    (มหาชน)ไป เมื่อวันที่ 31 ธันวาคม 2546 ตามที่ได้มีการแจ้งให้ทราบมาแล้วนั้น ในปี 2547
    บริษัทได้ขายเครื่องจักรที่ไม่ได้ใช้แล้วพร้อมอะไหล่วัตถุดิบบางอย่าง
    รวมทั้งได้ทำลายวัตถุดิบและอะไหล่ที่ไม่สามารถขายได้ตามระเบียบที่กรมสรรพากรกำหนด
    จนถึง ณ วันที่ 31 ธันวาคม 2547 ปรากฏว่าบริษัทมีทรัพย์สินเหลืออยู่ทั้งสิ้นเท่ากับ 8.1
    ล้านบาท ประกอบด้วยเงินสดเท่ากับ 0.5 ล้านบาท ลูกหนี้เงินกู้บริษัท ซิงเกอร์ ประเทศไทย
    จำกัด (มหาชน) เท่ากับ 7.4 ล้านบาท และทรัพย์สินอื่นๆเท่ากับ 0.2 ล้านบาท
    อนึ่งเงินที่บริษัทให้บริษัท ซิงเกอร์ประเทศไทย จำกัด (มหาชน)
    กู้นั้นคิดดอกเบี้ยตามดอกเบี้ยเงินฝากออมทรัพย์ของธนาคารเอเซีย จำกัด (มหาชน)
    ซึ่งเป็นธนาคารที่บริษัททำธุรกรรมด้วย

3.  บริษัท เอส.ที.แอล. อิเลคโทรนิคส์ จำกัด
    หลังจากที่ได้พยายามติดตามเก็บหนี้ที่ค้างชำระเพื่อนำเงินที่ได้ไปชำระหนี้จนถึงที่สุดแล้ว
    บริษัทก็ได้มีการตัดบัญชีลูกหนี้ดังกล่าวออกจากบัญชี
    แต่บริษัทก็ยังไม่สามารถที่จะนำเงินไปชำระหนี้ที่กู้ยืมมาจากบริษัท ซิงเกอร์ประเทศไทย จำกัด
    (มหาชน) ตามคำพิพากษาของศาลได้ จากรายงานงบการเงินของบริษัท ณ วันที่ 31 ธันวาคม
    2547 ปรากฏยอดหนี้สินมากกว่าสินทรัพย์อยู่ทั้งสิ้น 18.8 ล้านบาท
    และบริษัทกำลังอยู่ระหว่างทำการเลิกบริษัท

  4. บริษัท ซันซุย (ประเทศไทย) จำกัด และบริษัท ซิงเกอร์เทรดดิ้ง (ประเทศไทย) จำกัด
  ทั้งสองบริษัทได้ดำเนินการจดทะเบียนเลิกกิจการในเดือนตุลาคม พ.ศ. 2546
  และได้จดทะเบียนเสร็จการชำระบัญชี เมื่อวันที่ 23 พฤศจิกายน 2547 และวันที่ 29 ธันวาคม
  2547 ตามลำดับ

  จากความเห็นของคณะฝ่ายจัดการต่อรายการระหว่างกันของบริษัท
  สรุปได้ว่ารายการระหว่างกันที่ทำกันระหว่างบริษัทฯ กับบริษัทย่อย
  และบริษัทที่เกี่ยวข้องทุกรายการที่แสดงในงบการเงิน สิ้นสุด ณ วันที่ 31 ธันวาคม 2547
  พร้อมหมายเหตุประกอบงบการเงิน ข้อ 4 ที่กล่าวมา
  มีความยุติธรรมและสมเหตุสมผลตลอดจนทำให้บริษัท
  ได้รับผลประโยชน์จากการทำรายการดังกล่าว

บริษัทฯ ไม่มีนโยบายที่จะทำรายการกับบุคคลที่อาจขัดแย้งกัน ยกเว้นในกรณีพิเศษหรือกรณีที่บริษัทฯ
เห็นว่าจะได้รับผลตอบแทนสูงสุดและมีความยุติธรรม
ซึ่งต้องผ่านความเห็นชอบจากคณะกรรมการของบริษัทฯ
และที่ประชุมผู้ถือหุ้นตามข้อกำหนดของตลาดหลักทรัพย์ฯ สำหรับการทำรายการระหว่างกันในอนาคต
บริษัทฯยังคงมีนโยบายที่จะให้บริษัทย่อยกู้ยืมเงินเพื่อใช้ในการประกอบการที่จำเป็น
โดยคิดดอกเบี้ยตามอัตราตลาดเท่านั้น